钦定古今图书集成/明伦汇编/官常典/第659卷 > 《同州韩城县西尉厅壁记》欧阳詹
## 钦定古今图书集成/明伦汇编/官常典/第659卷 > 《同州韩城县西尉厅壁记》欧阳詹

《说文》曰：“尉之为言畏也，亦慰也，主也，故字从‘尸’。”示寸。
寸者，寸量礼度以敬上。示者，示陈教令以谕下。尸者，
典职司以居位。敬上所谓畏，谕下所谓慰，居位所谓
主。全兹三者，以莅王爵，则仕义周是以古之人嘉用
尉字为官号。陶唐有太尉，周有军尉，秦亦有太尉、舆
尉、东南尉洎汉则复命县掾曰尉。自是以名，至于我
唐，无或易，所命善也。我唐极天启宇，穷地辟土，列县
出于五千，分为七等：第一曰赤，次赤，曰畿，曰望，曰紧，
次紧曰上，次上曰中，次中曰下。赤县仅二十万年为
之最；畿县仅于百，渭南为之最；望县出于百，郑县为
之最；紧县出于百，夏阳为之最；上县仅三百，韩城为
之最。上之最，次于紧之最，非最之紧“无与焉。紧之最
次于望之最，非最之望无与焉。望之最次于畿之最，
非最之畿无与焉。畿之最次于赤之最，非最之赤无
与焉。最之县长于馀县，如麟凤五灵之长于群灵也。
数长不数类”，则《韩城》之称与《万年》、渭南、郑县、夏阳并
自紧而上。簿尉皆再命三命，已往而受资历，至之而
至也。上县而下，则自解褐授。韩城既上，县之最簿尉
解褐之贵者唯三员，伺其阙，非年年之有，或一员之
阙，天下皆知之。授之日，亦皆知之，曰某人授韩城尉是其人则颂，非其人则诽，虽一命之官，其人尚也。如
此则主司慎择，才地精美。县亦有六曹，尉二人，一判
功户仓，其署曰东厅；一判兵法事，其署曰西厅。兹厅，
兵法事之厅也。根之州，则司兵、司法，司事尽在；形之
国，则兵部、刑部、工部尽在。兵主武，法主刑，工主土。今
武未大成，务尚繁；刑未大措，狱尚生；工与人兴，无时
休。州县司或双曹，六人分其职；国则部属寮，八九十
人分其职。一人理六人。八九十人之理，虽小大有异，
而揆绪不殊；其绪不殊，其官不易。能至于“易者，则人
无敢易之；人无敢易之，则国必重之；国重之则践洪
钧大柄”，所由乎此也。贞元十五年春，余友人荥阳郑
伯义授焉。郑自上累叶声名，为天下闻。郑以明经登
科，又三举进士，屈于命，词学亦流辈，推内行第一。其
受命之年，五月，余诣焉，十月，又诣焉，见东厅有记，西
厅无记，因请书示本厅姓氏序于左。其或先于郑，芳
馨犹存者，亦得之，至于郑，皆系之若谱。土壤广狭，物
产有无，尉非得主，不敢僭序。十月十五日记。